Date: 1501
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen fruntliken groth stedes tovoren mit alles guden. Ersamen borgermeistere und ratman der stat Revel, besundergen guden frunden. Ick hebbe jwer erssamheyt breff wol vorstan umme de overwolt und slachtinge der kronen van Sweden, my und minen undersaten geschen is van jwen medeborgeren und knechten, deshalven ju ersamheit des ganss en let sii, welkes ick my vorhope. Darumme ick jwer ersamheyt geschreven hebbe in fruntschop, rechet to begerende, des ik ock noch sy und my recht boschen mach. So hebbe ick vor vornomen, de erwerdige her de meister sin breve, dat he de borger und knechte byfelt und tolet sodan berovet gut buten und parten, darumme ic sy beslagen op syner genaden fygendes strom, welke sodan byval de krone van Sweden van syner gnade nycht vormodet hadde. Doch dat wyl dar nycht by bliven. So is jwer ersamheit wol witlick der tyt, de Swedeschen heren nemen dat Narvesche slot und krygeden myt den Russen, was dar nemant van uns, de jwe borger offte kopman edder buer vordret dede in erer nerynge myt den Russen. So hope ick, dat unse folck sodan vorhandelynge horde to genetende, doch uns anders boschen is. Ock roret de erwerdege meister in synen breve, wo ick gelovet hadde mede up de Russen to tende und syn genade darup gesatet hadde und wiste nicht anders de Russen openbar wygende weren desses landes. So is syner gnade, jwer ersamheit und allen manne vor wytlyck, dat hyr ken fredewesen is, sedder der tyt dat ick Wyborch krech. So bekenne ick, dat ick wol wyllych und rede was mede up de Russen to tende; wat sake my der entgegen was und my dat vortoch, wert wol wytlyck wenner dat darto kumt. Ock wert sodan overwalt darmede nicht betalt, der kronen van Sweden van siner genaden undersaten und jwen medeborgeren geschen is; dar wert al anders umme gedan, wo dar gen recht over schuet. Fordermer roret de erwerdyge meister in synem breve van ander naklachtynge ut Sweden. Darto hoppe ick, de schade geschen is, so hope ick dar wert al na geklaget, doch nicht als syn gnade denken etc. So soll ick huden dach nicht wol mit den Russen, darumme kan ick myn bueren nichte vorboden er neringe mit den Russen. Wes de Russen nicht dwingen kan mit den Sweden und slegen, mit der neringe werden se nummer gedwungen. De heren denken de Russen darmede to dwingende, deshalven vorderven se er lant und stede. So is noch myn fruntlike bede und boger to jwer ersamheit, dat mi recht boschen mach over jwe medeborgers und knechten wor sodan vorgeschreven overwolt und schade. Und worde de grote und ernstlike sake, de my is togelecht, als ick jwer ersamheyt tovoren geschreven hebbe, Got tor kenne, ick mochte gerne sege, dat de stat Revel dar schaden over nemen solde. De werden wol wunden, de sodan sake to danke nemen, dat Goth vorbede, dat darto komen sal, dar wyl mannich man an over werden, de dar gen schult an hebben. Men ick denke myn sake myt rechte to vorforderen, offte my recht boschen mach. Kan my nen recht boschen und offte der stat Revel dar schaden over beschut, so hope ick dat mit rechte to vorantwerden. Hyrup weset vordacht und benalet my wedder en antwort. Und [latet] dessen bowyser des breves fry wedderumme komen, als ick jwer ersamheit des wol tobelove. Hyrmede spare ju Goth allen gesunt to syn gotliken denste. Geschreven to Wyborch up vnser leven frowen ere fangynge int jar 1500 und 1 etc. Erick Turssen, ritter. Adress: Deme ersamen heren borgermeyster und ratman der stat Revel, sinen besunderen guden frunden, fruntliken geschreven etc.